[pic] | EUROOPA ÜHENDUSTE KOMISJON |

Brüssel 12.1.2009

KOM(2008) 908 lõplik

2007/0197 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta,

mis käsitleb Euroopa parlamendi ja nõukogu määruse (millega luuakse energeetikasektorit reguleerivate asutuste koostööamet) vastuvõtmist

2007/0197 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta,

mis käsitleb Euroopa parlamendi ja nõukogu määruse (millega luuakse energeetikasektorit reguleerivate asutuste koostööamet) vastuvõtmist

1. TAUST

Euroopa Parlamendile ja nõukogule ettepaneku edastamise kuupäev: (dokument KOM(2007) 530 – 2007/0197/COD): | 19.9.2007 |

Euroopa Majandus- ja Sotsiaalkomitee arvamuse kuupäev: | 22.4.2008 |

Regioonide Komitee arvamuse kuupäev: | 10.4.2008 |

Euroopa Parlamendi arvamuse kuupäev, esimene lugemine: | 18.6.2008 |

Ühise seisukoha ühehäälse vastuvõtmise kuupäev: | [9.1.2009] |

2. KOMISJONI ETTEPANEKU EESMÄRK

Kõnealune ettepanek on osa ELi maagaasi ja elektrienergia siseturgu käsitlevast kolmandast õigusaktide paketist („kolmas pakett”), mis koosneb kahest direktiivist ja kolmest määrusest.

Paketi peamine eesmärk on kehtestada õigusraamistik, mis on vajalik selleks, et muuta turu avamine täielikult tõhusaks ning luua kodanike ja Euroopa Liidu tööstuse huvides ühtne ELi gaasi- ja elektriturg. Selle abil hoitakse hinnad võimalikult madalal ning parandatakse teenindusstandardeid ja energiavarustuse kindlust.

Seda tehakse järgmiste põhimeetmete abil:

- tõhusam regulatiivne järelevalve sõltumatute riiklike reguleerivate asutuste poolt;

- ameti loomine, et tagada riiklike reguleerivate asutuste tõhus koostöö ja teha otsuseid kõikides asjakohastes piiriülestes küsimustes;

- kohustuslik koostöö võrguettevõtjate vahel, et ühtlustada kogu Euroopas kõik energiatranspordiga seotud eeskirjad ja kooskõlastada investeeringute kavandamine;

- energia tootmise ja ülekandmise tõhus eraldamine, et vältida igasugust huvide konflikti, soodustada võrguinvesteeringuid ja vältida igasugust diskrimineerivat käitumist;

- jaemüügituru suurem läbipaistvus ja parem toimimine;

- suurem solidaarsus ja piirkondlik koostöö liikmesriikide vahel, et tagada suurem varustuskindlus.

3. MÄRKUSED ÜHISE SEISUKOHA KOHTA

3.1. Üldised märkused

Ühine seisukoht, mille nõukogu on vastu võtnud kolmanda paketi moodustava viie dokumendi kohta, sisaldab kõiki komisjoni ettepaneku olulisi komponente, mida on vaja selleks, et tagada gaasi ja elektri siseturu nõuetekohane toimimine ning et üldisemalt saavutada allpool seatud olulised eesmärgid. Seepärast toetab komisjon seda üldiselt (vt punkt 3.2).

Esimesel lugemisel keskenduti nõukogusisese kokkuleppe saavutamisele. Seepärast ei viidud Euroopa Parlamendi vastu võetud muudatusettepanekuid ühisesse seisukohta ametlikult sisse. Sellekohased läbirääkimised toimuvad teisel lugemisel. Mõnesid Euroopa Parlamendi vastu võetud muudatusettepanekuid on siiski ühise seisukoha puhul arvesse võetud (vt punkt 3.3). Komisjon leiab, et teisel lugemisel tuleks arvesse võtta paljusid muidki muudatusettepanekuid (vt punkt 3.4).

3.2. Konkreetsed märkused

Põhilised komisjoni ettepaneku muudatused on järgmised.

Ühine seisukoht sisaldab sätteid, mille eesmärk on tasakaalustada ameti, Euroopa põhivõrguettevõtjate võrgustike (ENTSOd) ja komisjoni vahelisi töösuhteid seoses võrgueeskirjade kehtestamise ja kontrollimisega [1].

1. Artikli 6 lõike 4 teine lõik: amet esitab komisjonile mittesiduvate raamsuuniste kavandi, milles määrab kindlaks võrgueeskirjade väljatöötamise selged ja objektiivsed põhimõtted. Kõnealuste suunistega luuakse võrgueeskirjade raamistik, võtmata ENTSOdelt õigust eeskirju välja töötada.

2. Artikli 6 lõike 4 kolmas ja neljas lõik: amet esitab ENTSOdele põhjendatud arvamuse nende koostatud võrgueeskirjade kavandi kohta. Kui amet on veendunud, et võrgueeskirjad on kooskõlas asjakohaste raamsuunistega, esitab ta need komisjonile ja võib soovitada nende vastuvõtmist. Kui ENTSOd ei suuda võrgueeskirja välja töötada, võib komisjon paluda ametit valmistada ette võrgueeskirja kavand.

3. Artikli 6 lõiked 5 ja 6: amet kontrollib, kuidas ENTSOd võrgueeskirju rakendavad, ja annab sellest aru komisjonile.

Komisjoni ettepanekul võiks amet teha eraldi otsuseid, tuginedes suunistele , mis on vastu võetud komiteemenetlusega pärast kolmanda paketi jõustumist, nt küsimustes, mida direktiivide ja/või määrustega algselt ette ei nähtud. See peaks lisama teatavat paindlikkust ameti ülesannetesse seoses järjekindlalt areneva gaasi ja elektri siseturuga. Ühise seisukohaga jäetakse artikli 7 lõikest 1 välja viide suunistele ning sedasi piiratakse komisjoni ja ameti võimalusi turusuundumustele reageerida.

Nõukogu on märkimisväärselt piiranud artikli 9 kohaseid ameti volitusi, mis tähendab, et amet peaks tegema erandeid (nt piiriüleste ülekandesüsteemide eraldamise nõuetest) üksnes äärmuslikul juhul . Selle muudatusega piiratakse märkimisväärselt ameti teostatavat regulatiivset järelevalvet piiriülestes küsimustes .

Vastavalt ühisele seisukohale on haldusnõukogus 6 liiget (5 nõukogust, 1 komisjonist), mitte 12 liiget (6 nõukogust, 6 komisjonist), nagu soovitas komisjon. Selle muudatusega ei järgita põhimõtet, mille kohaselt ühenduse kaks täitevasutust peavad olema haldusnõukogus võrdselt esindatud. Euroopa Parlamendi vastav muudatusettepanek (44) on tasakaalustatum.

Nõukogu suurendab reguleerivate asutuste nõukogu volitusi direktori arvelt (artikli 15 lõige 2, artikli 14 lõige 1 ja artikli 16 lõige 3). Amet on ühenduse sõltumatu asutus, mida esindab direktor. Direktoril peaksid ameti juhtimiseks olema vajalikud õigused ja volitused. Kõnealused volitused oleksid märkimisväärselt piiratud, kui liikmesriikide reguleerivaid asutusi esindaval reguleerivate asutuste nõukogul oleks ühise seisukohaga talle antud volitused.

3.3. Euroopa Parlamendi muudatusettepanekutele vastavad ühise seisukoha aspektid

Ühises seisukohas on võetud tervikuna või osaliselt arvesse järgmisi muudatusettepanekuid: nr 19, mis käsitleb põhivõrguettevõtjatele adresseeritud soovituste esitamist; nr 23, mis käsitleb võrgueeskirjade ühtlustamise põhimõtete kehtestamise suuniste väljatöötamist ja komisjonile tehtavat soovitust juhul, kui põhivõrguettevõtjad ei ole suutnud võrgueeskirju rakendada; nr 40, mis käsitleb turuosaliste, tarbijate ja lõppkasutajate konsulteerimist; nr 44, mis käsitleb haldusnõukogu liikmete aru vähendamist 12-lt 6-le; nr 45, mis käsitleb ameti direktorit ja haldusnõukogu koosolekutel osalevat reguleerivate asutuste nõukogu esimeest; nr 47 ja 48, mis käsitlevad haldusnõukogu liikmete sõltumatust; nr 49, mille kohaselt haldusnõukogu liige ei tohi samal ajal kuuluda reguleerivate asutuste nõukokku; nr 51, mis käsitleb reguleerivate asutuste nõukogu rolli direktori ametisse nimetamisel; nr 53 seoses ameti tööprogrammi avaldamisega; nr 54, mis käsitleb haldusnõukogu õigust teostada distsiplinaarjärelevalvet direktori suhtes, konsulteerides seejuures reguleerivate asutuste nõukoguga; nr 58, mis käsitleb reguleerivate asutuste nõukogu hääletamiseeskirju; nr 59, mis käsitleb reguleerivate asutuste nõukogu töökorda; nr 64, mis käsitleb direktori ametiaja võimalikule pikendamisele eelnevat hindamist ja nõuet, et haldusnõukogu peab enne direktori ametiaja pikendamist konsulteerima reguleerivate asutuste nõukoguga; nr 65, millega tugevdatakse reguleerivate asutuste nõukogu rolli; nr 66, mis käsitleb Euroopa Parlamendi õigust kutsuda ameti direktor oma ülesannete täitmisest aru andma, ning nr 68, milles täpsustatakse, et apellatsiooninõukogu liikme konkurss peab olema avalik.

3.4. Euroopa Parlamendi muudatusettepanekud, millega komisjon nõustus, kuid mida ei kiitnud heaks nõukogu

Komisjon nõustub – mõnel juhul sõnastuse täpsustamist või ümbersõnastamist eeldades – täielikult või vähemalt osaliselt enamiku Euroopa Parlamendi muudatusettepanekutega. See kehtib järgmiste põhiküsimuste puhul.

Parlament teeb ettepaneku lisada ameti ülesannete loetellu järgmised ülesanded: energiaturgude piirkondadevahelise koostöö edendamine (19), ELi ja kolmandate riikide põhivõrguettevõtjate vahelise teabevahetuse kooskõlastamine (24), komisjonile, liikmesriikidele ja reguleerivatele asutustele arvamuse esitamine selle kohta, kas reguleeriva asutuse otsus vastab EL energeetikaalastele õigusaktidele (32 ja 33) ning gaasi- ja elektrituru teatavate suundumuste jälgimine (35 ja 41).

Samuti teeb parlament ettepaneku, et amet peaks tegema peatamisotsuseid võrgueeskirju mitterakendavate põhivõrguettevõtjate suhtes (26), et ta peaks jälgima uue piiriülese infrastruktuuri ehitamise lubamist (27) ja et ta peaks arvutama põhivõrguettevõtjate võimsust kõnealuste süsteemide jaoks (28). Komisjon võiks põhimõtteliselt nõustuda eespool nimetatud volituste andmisega ametile tingimusel, et kõnealuste volituste puhul ei ole tegemist täieliku tegevusvabadusega ja et ta võtab ainult konkreetsetel juhtudel ühenduse normide kohaselt vastu üksikuid otsuseid ja kasutab kõnealuseid volitusi selgelt määratletud tingimustes.

Komisjon kiidab heaks haldusnõukogu ülesande võtta vastu aastaaruanne gaasi- ja elektriturgude suundumuste kohta (43).

4. KOKKUVÕTE

Ühine seisukoht sisaldab komisjoni ettepaneku põhipunkte. Sisulistes küsimustes on ühises seisukohas leitud hea tasakaal ja toimiv kompromiss, mis aitab gaasi ja elektri siseturul tõrgeteta toimida. Komisjonil ja ametil peaks siiski olema tugev järelevaataja roll, et tagada kolmanda paketi ühtlustatud kohaldamine ja siseturu tõrgeteta toimimine. Seepärast toetab komisjon ühist seisukohta, ent soovitab tungivalt komisjoni ja ameti järelevaatajarolli tugevdada. Samas leiab komisjon, et mitmeid Euroopa Parlamendis esimesel lugemisel vastu võetud muudatusettepanekuid tuleks arvesse võtta alles teisel lugemisel.

[1] Võrgueeskirjade kehtestamise üldine süsteem on sätestatud võrkudele juurdepääsu tingimusi piiriüleses elektrikaubanduses käsitleva määruse kohta esitatud ühise seisukoha artiklis 6 ja vastavas piiriülest gaasikaubandust käsitlevas ühises seisukohas.